कतना नोबुल विचार बा ऊ नोबेल पुरस्कार वाला। सांचो अगर गंदगी के नोबेल पुरस्कार मिले वाला रहित तऽ ओह पुरस्कार खातिर हिन्दुस्तान अर्थात् भारत अर्थात् इन्डिया के छोड़ केहु दोसर देस के चानस ओतना गंभीर नइखे लउकत। आ भारत में कवनो अइसने पुरस्कार होखित तऽ हमार सहर आरा छाड़ के ही ना जाइत। हमार सहर आरा लेखा सउंसे हिन्दुसतान में कवनो सहर होइये ना सके। अब रउआ पूछबे करऽब 'कइसे'? हम बातवे जा रहल बानी आ कुछुओ छूटऽत होखे तऽ इयाद पराइब।
देखीं, इहे सहर हऽ जहंवा कूड़ा-कचरा हर गली आ हर सडक पर गद्दीदार रूप में पावल जाला जवना पऽ चलला पऽ नीमन तऽ लगबे करेला, ठेसो लागे के डर ना रहे। गद्दीदार बनावे में नाली के पानी के बड़हन योगदान रहेला। आ अइसने में माछी-मच्छर के रहे के बड़ा सुविधा हो जाला। माछी आ मच्छर से बहुत फायदा बा। खाये बेरा माछी जरूरे लगीहंऽ सऽ तऽ पत्नी सामने बइठ के पंखा झलिहें। अइसना में अदमी दू कवर जादे ही खा जाला। मच्छर राति के कान भिरी गुनगुना के जगवले राखेला जेकरा से चोर आ चोरी के भय खतम हो जाला। एने सुने में आइल हऽ कि जवन नगरपालिका रहल हऽ अब नगर निगम हो गइल बा आ निगम होते मच्छर मारे वाला मसीन मंगा लेलस बाकि मच्छर से फायदा समझते हुए ओकर उपयोग ना कइलस जेकरा खातिर नगर निगम धन्यवाद के हकदार बा।
दोसरका बात कि एहिजा बिजुली के व्यवस्था अति उत्तम बा। सउंसे सहर में बिजुली के पोल बा, पोल पर तार भी बा भले ऊ जर्जर अवस्था में होखे, बहुत सा पोल पऽ तऽ नगर निगम बल्ब भी लगा देले बा। बाहर से आवे वाला केहु इहे समझी कि बिजुली के व्यवस्था में कोई कमी नइखे। बहुत से घर में बिजुली से चले वाला कई गो सामान बा बाकि तऽ केहु ओकर उपयोग तऽ कऽ लेवे? एह तरीका से बिजुली फिजुलखर्ची पर रोक लगावेला। हंऽ, बाकि ओकर मीटर घर में बा तऽ ओकर किराया देल जरूरी बा, एह से लोग हांफत बिजुली ऑफिस पहुंच के किराया देवे खातिर बेचैन लउकेला। एह सहर के लोग किराया बाकी ना रखऽस। एगो आउर फायदा बा। आंख वाला चाहे बिना आंख वाला या रतौंधी वाला आदमी दिने-रात समान गति से बिन कवनो झुंझलाहट चाहे रुकावट के सड़क भा गली में चल सकऽता। कबो-कबो अचकके बिजुली के बल्ब जर जाला तऽ अंखिया चउंधियाये लागेला, सड़क आ गली में तऽ आदमी गिर परेला। (साभार: जागरण)
bho_Deva bho_Deva bho_Deva